CELEX: 52015PC0464
Language: el
Date: 2015-09-22
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του προγράμματος AGOA (AGOA)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.9.2015
            COM(2015) 464 final
            2015/0215(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του προγράμματος AGOA (AGOA)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Στόχος της παρούσας πρότασης είναι να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου (ΠΟΕ) σχετικά με την αίτηση των Ηνωμένων Πολιτειών για ανανέωση της απαλλαγής τους στον ΠΟΕ, ώστε να δοθεί η δυνατότητα στην Ευρωπαϊκή Ένωση να υποστηρίξει την εν λόγω αίτηση για απαλλαγή. 
            
            
               Η έγκριση της αίτησης των ΗΠΑ για ανανέωση της απαλλαγής στον ΠΟΕ αναμένεται ότι θα επιτρέψει στις ΗΠΑ να εξακολουθήσουν να παρέχουν δασμολογική ατέλεια σε επιλέξιμα προϊόντα καταγωγής δικαιούχων χωρών της υποσαχάριας Αφρικής που ορίζονται σύμφωνα με τις διατάξεις του νόμου για την ανάπτυξη και τις ευκαιρίες για την Αφρική (AGOA) έως τις 30 Σεπτεμβρίου 2025. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι, όταν μια απόφαση που έχει έννομο αποτέλεσμα χρειάζεται να ληφθεί στο πλαίσιο οργάνου που έχει συσταθεί από διεθνή συμφωνία, το Συμβούλιο, βάσει πρότασης της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση που εκφράζει τη θέση η οποία θα ληφθεί εξ ονόματος της Ευρωπαϊκής Ένωσης. Η παραχώρηση απαλλαγής με σκοπό να δοθεί η δυνατότητα στις Ηνωμένες Πολιτείες να παρέχουν προτιμησιακή δασμολογική μεταχείριση στα επιλέξιμα προϊόντα καταγωγής δικαιούχων χωρών της υποσαχάριας Αφρικής που ορίστηκαν σύμφωνα με τις διατάξεις του AGOA, εμπίπτει στην προαναφερόμενη διάταξη, καθώς η απόφαση λαμβάνεται από όργανο που έχει συσταθεί από διεθνή συμφωνία (από το Γενικό Συμβούλιο ή την υπουργική συνδιάσκεψη του ΠΟΕ) η οποία επηρεάζει τα δικαιώματα και τις υποχρεώσεις της Ευρωπαϊκής Ένωσης. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ 
            
            
               α.α.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               α.α.
            
            
               5.ΑΛΛΑ ΣΤΟΙΧΕΙΑ
            
            
               Η Επιτροπή θα εξουσιοδοτηθεί να εκφράσει θέση εξ ονόματος της Ευρωπαϊκής Ένωσης, με την οποία θα υποστηρίξει την αίτηση των Ηνωμένων Πολιτειών στον ΠΟΕ για απαλλαγή, στον βαθμό που είναι αναγκαία ώστε οι Ηνωμένες Πολιτείες να έχουν τη δυνατότητα να παρέχουν δασμολογική ατέλεια σε επιλέξιμα προϊόντα καταγωγής δικαιούχων χωρών της υποσαχάριας Αφρικής έως τις 30 Σεπτεμβρίου 2025. 
            
            
               Στόχος του AGOA είναι η ανακούφιση της φτώχειας και η προώθηση της σταθερότητας και της βιώσιμης οικονομικής ανάπτυξης στην υποσαχάρια Αφρική με τη βοήθεια για ενίσχυση του εμπορίου και των επενδύσεων μεταξύ των ΗΠΑ και των δικαιούχων χωρών. Ο AGOA αποσκοπεί επίσης στην ενθάρρυνση της περιφερειακής οικονομικής ολοκλήρωσης και στην παροχή βοήθειας προς τις δικαιούχους χώρες για να συμμετάσχουν πληρέστερα στην παγκόσμια οικονομία.
            
            
               Σύμφωνα με τις Ηνωμένες Πολιτείες, η δασμολογική ατέλεια που παρέχεται από το 2000 βάσει του AGOA συμπληρώνει τις προσπάθειες από άλλα μέλη του ΠΟΕ για την προώθηση της οικονομικής μεγέθυνσης και της ανάπτυξης στην περιοχή. 
            
            
               Η απαλλαγή που ζητείται θα παρατείνει για δεύτερη φορά την προτιμησιακή δασμολογική μεταχείριση. Στις 27 Μαΐου 2009 οι Ηνωμένες Πολιτείες εξασφάλισαν απαλλαγή από τις υποχρεώσεις που υπέχουν δυνάμει της παραγράφου 1 του άρθρου Ι και των παραγράφων 1 και 2 του άρθρου XIII, που καλύπτουν την περίοδο έως τις 30 Σεπτεμβρίου 2015.
            
            
               Για την Ευρωπαϊκή Ένωση η αίτηση απαλλαγής δεν προκαλεί οικονομικές ανησυχίες, δεδομένου ότι η δασμολογική ατέλεια δεν έχει άμεσες επιπτώσεις στο εμπόριο της ΕΕ με τις δικαιούχους χώρες. 
            
            
               Υπό το πρίσμα των ανωτέρω, η Ευρωπαϊκή Ένωση θα πρέπει να προσχωρήσει στη συναίνεση υπέρ του αιτήματος παρέκκλισης στο Γενικό Συμβούλιο του ΠΟΕ. 
            
            
               2015/0215 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του προγράμματος AGOA (AGOA)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζουν διαδικασίες για την παραχώρηση απαλλαγών σχετικά με τις πολυμερείς εμπορικές συμφωνίες που περιλαμβάνονται στο παράρτημα 1Α ή 1B ή 1Γ της συμφωνίας ΠΟΕ και τα παραρτήματά τους. 
            
            
               (2)Οι Ηνωμένες Πολιτείες εξασφάλισαν απαλλαγή από τις υποχρεώσεις δυνάμει της παραγράφου 1 του άρθρου Ι και των παραγράφων 1 και 2 του άρθρου ΧΙΙΙ της Γενικής Συμφωνίας Δασμών και Εμπορίου του 1994 («GATT του 1994») στις 27 Μαΐου 2009, για την περίοδο έως τις 30 Σεπτεμβρίου 2015.
            
            
               (3)Σύμφωνα με την παράγραφο 3 του άρθρου ΙΧ της συμφωνίας του ΠΟΕ, οι Ηνωμένες Πολιτείες υπέβαλαν αίτηση απαλλαγής, έως τις 30 Σεπτεμβρίου 2025, από τις υποχρεώσεις που υπέχουν δυνάμει της παραγράφου 1 του άρθρου Ι και των παραγράφων 1 και 2 του άρθρου XIII της GATT του 1994, στον βαθμό που είναι αναγκαίος ώστε οι Ηνωμένες Πολιτείες να εξακολουθήσουν να παρέχουν δασμολογική ατέλεια σε επιλέξιμα προϊόντα καταγωγής δικαιούχων χωρών της υποσαχάριας Αφρικής που ορίζονται σύμφωνα με τον νόμο για την ανάπτυξη και τις ευκαιρίες για την Αφρική (AGOA). 
            
            
               (4)Η παραχώρηση της απαλλαγής από τον ΠΟΕ κατόπιν αίτησης των Ηνωμένων Πολιτειών δεν θα επηρέαζε αρνητικά ούτε την οικονομία της Ευρωπαϊκής Ένωσης, ούτε τις εμπορικές σχέσεις με τους δικαιούχους της απαλλαγής. Επιπλέον, η Ευρωπαϊκή Ένωση υποστηρίζει σε γενικές γραμμές δράσεις για την ανακούφιση της φτώχειας και την προώθηση της σταθερότητας στις χώρες των δικαιούχων. 
            
            
               (5)Είναι σκόπιμο, επομένως, να καθοριστεί η θέση που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ για την υποστήριξη της αίτησης απαλλαγής των Ηνωμένων Πολιτειών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου είναι η υποστήριξη της αίτησης που υπέβαλαν οι Ηνωμένες Πολιτείες για απαλλαγή από τις υποχρεώσεις δυνάμει της παραγράφου 1 του άρθρου Ι της Γενικής Συμφωνίας Δασμών και Εμπορίου του 1994 έως τις 30 Σεπτεμβρίου 2025 σύμφωνα με τους όρους της αίτησης απαλλαγής των Ηνωμένων Πολιτειών. 
            
            
               Τη θέση αυτή θα εκφράσει η Επιτροπή. 
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος